作者:張榘
標題:摸魚兒
內容:正挑燈、共聽簷雨，問誰催動行色。風前千點離亭恨，惟有落梅知得。王謝宅。記前度斜陽，燕子曾相識。花香露舄。無計強追隨，陽關聲斷，回首暮雲隔。文章貫，合上薇垣梧掖。徵鞍底事江北。青衫莫對韓彭著，還是玉麟佳客。須記憶。有衿佩鏘鏘，正願依重席。荼䕷未折。次第牡丹開，一樽留待，相與醉寒食。